section_heading: Povijest
paragraph_text: Prvo je sjedište bilo na Brajdi, na mjestu današnjeg ulaza u KBC Rijeka. Opredjeljenje kluba je čisto internacionalno i u doba jezičnih tenzija u gradu i često istaknutog nacionalnog opredjeljenja mnogih drugih klubova u Rijeci, Opatiji i Sušaku, jer u Olimpiji igraju i rade bez razlike Hrvati, Talijani, Mađari, Nijemci i drugi narodi, te klub ne vodi nikakvu politiku. Poslije što glavni riječki nogometni klub Fiumei Atletikai Club prestaje sa svojim nogometnim aktivnostima negdje oko 1910. godine, Olimpia od njega preuzima ulogu glavnog gradskog nogometnog kluba. Iste godine klub se pridružuje FSI (Međuregionalni Sportski Savez) koje organizira nogometno prvenstvo za klubove iz Austrijskog Primorja i riječkog Corpus Separatuma. Iako je malo poznato o to doba nogometa u široj regiji oko Rijeke, u godinama prije Prvog svjetskog rata klub igra razna prventsva i turnire s klubovima iz Rijeke (gradska prvenstva), te iz Austrijskog i Hrvatskog primorja (međuregionalna prvenstva i turniri).